Վիկտոր Մունյոս

Վիկտոր Մունյոս Մանրիկե (իսպ.՝ Víctor Muñoz Manrique, մարտի 15, 1957(1957-03-15), Սարագոսա), իսպանացի ֆուտբոլիստ, որը հանդես է եկել կիսապաշտպանի դիրքում։ Հայտնի է «Սարագոսա» և «Բարսելոնա» ակումբներում իր ելույթներով։ Իսպանիայի ազգային հավաքականի կազմում անցկացրել է 60 խաղ։ Ֆուտբոլիստի կարիերան ավարտելուց հետո սկսել է աշխատել որպես մարզիչ։


== Կարիերա ==


=== Ակումբային ===
Մունյոսը «Ռեալ Սարագոսա» ակումբի սան է։ Այնտեղ էլ սկսել է իր պրոֆեոսիոնալ կարիերան՝ թիմի կազմում անցկացնելով 126 հանդիպում։
1981/82 մրցաշրջանը Մունյոսն սկսել է իսպանական ֆուտբոլի գրանդ «Բարսելոնա»։ Յոթ մրցաշրջանների ընթացքում իսպանացին եղել է «կապտանռնագույնների» հիմնական կազմի խաղացող, նրանց հետ հաղթել Իսպանիայի առաջնությունում, նվաճել Գավաթակիրների գավաթը և երկու անգամ դարձել Իսպանիայի գավաթակիր։
1988 թվականին Մունյոսը տեղափոխվել է իտալական «Սամպդորիա», որտեղ նվաճել է ևս երկու տիտղոս՝ Գավաթակիրների գավաթը և Իտալիայի գավաթը։ Դրանից հետո Վիկտորը վերադարձել է «Սարագոսա», սակայն նրա կազմում մասնակցել է ընդամենը չորս հանդիպման։ 1991 թվականին նա տեղափոխվել է շոտլանդական «Սենտ Միրեն», որտեղ ոչ երկար մնալուց հետո ավարտել է կարիերան։


=== Հավաքականում ===
Մունյոսն Իսպանիայի օլիմպիական հավաքականի կազմում մասնակցել է Մոսկվայում անցկացված Ամառային օլիմպիական խաղերին։ Ազգային հավաքականում իր նորամուտը կատարել է 1981 թվականի մարտի 25-ին՝ մասնակցելով Անգլիայի հավաքականի դեմ խաղին (2:1)։
Իսպանիայի ազգային հավաքականի կազմում Մունյոսն անցկացրել է 60 հանդիպում և խփել 3 գոլ։ Հավաքականի հետ միասին Վիկտորը մասնակցել է Եվրոպայի երկու առաջնությունների (1984, 1988 և 1986 թվականի աշխարհի առաջնությանը։


=== Մարզչական ===
Մունյոս եղել է Իսպանիայի մի շարք հայտնի ակումբների մազիչ, որոնցից են «Վիլյառեալն» ու իր հարազատ «Սարագոսան», որի հետ նա նվաճել է Իսպանիայի գավաթը։ Աշխատել է արտասահմանում, այդ թվում՝ Հունաստանի առաջատար ակումբներից մեկի՝ «Պանաթինաիկոսի» հետ։
2010 թվականի դեկտեմբերի վերջին ռուսական «Թերեք» (Գրոզնի) ակումբի ղեկավարությունը հայտարարել է, որ Մունյոսը նշանակվել է թիմի գլխավոր մարզիչ։ Սակայն արդեն 2011 թվականի հունվարի կեսերին կողմերը հայտարարել են, որ իրենց չի հաջողվել համաձայնության գալ, և պայմանագիր չի կնքվի։ Այդպիսով՝ չնայած Մունյոսը բանակցությունների ժամանակ եղել է ակումբում, սակայն պաշտոնապես նա չի զբաղեցրել «Թերեքի» գլխավոր մարզչի պաշտոնը։
Հետագայում Մունյոսն աշխատել է շվեյցարական ակումբների հետ, սակայն երկուսում էլ ոչ երկար ժամանակով։ 2011 սեպտեմբերին նա փոխարինել է իր հայրենակցին՝ Խոակին Կապառոսին «Կսամաքսի» մարզչի պաշտոնում (դառնալով թիմի երրորդ մարզիչը մրցաշրջանի ընթացքում), իսկ 2012 թվականի դեկտեմբերից մինչև 2013 թվականի փետրվար աշխատել է «Սիոնում»։
2014 թվականին Մունյոսը վերադարձել է Իսպանիա և որոշ ժամանակ աշխատել «Սարագոսայի» հետ, որի կազմում նա երկար ժամանակ հանդես էր եկել որպես ֆուտբոլիստ։ Նոյեմբերի 24-ին՝ չորս անընդմեջ պարտություններից հետո, Մունյոսը հեռացվել է պաշտոնից։


== Ձեռքբերումներ ==


=== Ակումբային ===
«Բարսելոնա»

Իսպանիայի չեմպիոն – 1984/85
Իսպանիայի գավաթակիր – 1982/83, 1987/88
Իսպանիայի սուպերգավաթակիր – 1983
Իսպանական լիգայի գավաթի դափնեկիր – 1982/83, 1985/86
ՈՒԵՖԱ գավաթակիրների գավաթի դափնեկիր – 1981/82«Սամպդորիա»

Իտալիայի գավաթակիր – 1988/89
ՈՒԵՖԱ գավաթակիրների գավաթի դափնեկիր – 1989/90


=== Մարզչական ===
«Ռեալ Սարագոսա»

Իսպանիայի գավաթակիր – 2003/04
Իսպանիայի սուպերգավաթակիր – 2004


== Ծանոթագրություններ ==


== Արտաքին հղումներ ==
«Ֆուտբոլիստի էջը» (անգլերեն)։ BDFutbol։ Արխիվացված օրիգինալից 2012-05-11-ին։ Վերցված է 2011-01-17 
«Ֆուտբոլիստի էջը» (անգլերեն)։ National Football Teams։ Արխիվացված օրիգինալից 2012-05-11-ին։ Վերցված է 2011-01-17 
«Մարզչի էջը» (անգլերեն)։ BDFutbol։ Արխիվացված օրիգինալից 2012-05-11-ին։ Վերցված է 2011-01-17